Adolfo Ravetto/Ël bon vin
Artorn

Ël bon vin 
Signor, la vita
l’é faita ‘d sagrin
për nen fé j’armita
beivoma ‘d bon vin.
L’amor ëd na matòta
fa mach sospiré,
ma ‘l sangh ch’a j’é ‘n cròta
alegher fa sté.
Na’ vòlta a Marieta
mandavo ij basin,
adess a copeta,
ij dago ‘l bochin.
Përchè sagrinesse
darè d’un fodal?
L’é mach arparesse
darè d’ un botal.
La còsa pì bela
ch’as vët ant ël mond
l’é pa la fumela
ma ‘l vin nèir e biond.
Dël vin che sì ‘ndrinta
stassèira a l’han dà
porteme na pinta,
l’a beivo d’un fià.
N’ ora ‘d baldòria
an mess j’ amiss,
a n’ aussa la glòria,
a l’é ‘n paradiss.

Don Ravètt

Adolfo Ravetto
Poesìa
Leteratura piemontèisa